U’hage student te sien in musiek-reeks | News24
U’hage student te sien in musiek-reeks
=Tyral Lee Miggels foto:via
DIE top 8 deelnemers in VIA se televisie-reeks Die Kontrak is verlede week bekendgemaak en ’n borrelende onderwysstudent van Uitenhage, Tyral-Lee Miggels, is onder dié finaliste.
Aspirant-musiekster Tyral-Lee is ná ’n landwye aanlyn veldtog uit bykans 2 000 sangers gekies as een van die agt finaliste.
’n Rits uitklopkonserte word gehou met die broer-en-suster-duo Bobby en Karlien van Jaarsveld as die aanbieders. Mentors Elvis Blue, Tarryn Lamb, Monique Steyn en Dewald Wasserfall brei die aspirant-musieksterre vir die strawwe uitklopkonserte wat hulle week na week moet aandurf.
Oor haar deelname in Die Kontrak het Tyral-Lee gesê, “Ek het ’n passie vir musiek en dié kan my groot deurbraak wees. Dit kan so baie deure vir my oopmaak. Maar ek dink ook al die deelnemers verdien om te wen.”
Tyral-Lee se mentor is Tarryn Lamb.
Die Kontrak word elke Woensdag om 20:00 uitgesaai op DStv-kanaal 147 met heruitsendings op Sondae om 18:00. Die JOOX-app is die amptelike stroomvennoot van Die Kontrak. - HEILIE COMBRINCK